Ukážka z elektronickej knihy

Táto kniha vychádza z informácií a dokumentov zabezpečených orgánmi činnými v trestnom konaní vo veci vraždy Jána Kuciaka a Martiny Kušnírovej, ktoré máme k dispozícii prostredníctvom Koč-
nerovej knižnice. Vo vzťahu k opisovaným udalostiam sme vykonali náležitý novinársky prieskum a overovali sme uvádzané informácie z verejne dostupných zdrojov. Všetky podklady časovo zodpovedajú momentu, keď nám boli sprístupnené. Udalosti spomínané v tejto knihe (vrátane opisu trestných konaní a preverovania podozrení z trestnej činnosti) zodpovedajú informáciám dostupným ku dňu zverejnenia zdrojov, z ktorých sme čerpali.

Tomáš Madleňák

TAJOMSTVÁ KOČNEROVEJ KNIŽNICE

Copyright © Tomáš Madleňák, 2025

Cover design © Soňa Ševčíková

Layout © Samuel Ryba – Design Ryba

Slovak edition © Ringier Slovakia Media, s. r. o.

ISBN: 978-80-69052-20-8

Dátum:

16. júl 2021

Miesto:

Poľovnícka chata Čifáre

Účastníci:

Robert Fico, politik (od októbra 2023 štvornásobný predseda vlády);

Pavol Gašpar, advokát, syn bývalého policajného prezidenta Tibora Gašpara (od augusta 2024 riaditeľ Slovenskej informačnej služby);

Miroslav Bödör, majiteľ SBS Bonul, otec Norberta Bödöra.

Zdroj: archív

„Kočner ostal strašne vyrušený, až tak, že Málik (bývalý policajný viceprezident Jaroslav Malík, pozn. aut.) musel za ním ísť ho kľudniť, lebo… neviem, či v novinách, alebo kde to bolo, teraz má mladý Kaliňák také video…“ hovorí Pavol Gašpar. „Porovnával tam Makóa s Kočnerom,“ vysvetľuje ďalej Gašpar, čo zaznelo na videu, ktoré nahral synovec Roberta Kaliňáka, politik Smeru Erik Kaliňák.

„Jeho sa to nejak extréme dotklo. Až takým štýlom, že už pomaly išiel na to, že on ide spolupracovať,“ hovorí o Kočnerovej úvahe o spolupráci s políciou Gašpar Ficovi.

„Tam mu povedal, že do p*če, že veď on nikoho neudal. On na nikoho nerozpráva. On je ticho,“ vysvetľuje Bödör starší, prečo bol Kočner z prirovnania taký napálený.

„Dobre, hneď to vyriešime, zavoláme si s kamarátmi na telefóne,“ odpovedá im Fico¹.

Marian Kočner v tom čase sedel vo väzení odsúdený za falšovanie zmeniek TV Markíza na 19 rokov a čelil obžalobe z vraždy Jána Kuciaka a Martiny Kušnírovej. Prečo sa mocní účastníci schôdzky na poľovníckej chate báli, že začne hovoriť? Časť z toho odhalila Kočnerova knižnica. Netreba si predstavovať zväzky kníh. Kočnerova knižnica bola iná. Obsahovala súbory, fotografie, audio- aj videonahrávky. Kompromateriály vhodné na vydieranie a budovanie vplyvu. Kočnerova knižnica však neodhalila svoje tajomstvá dobrovoľne. Vyšli na svetlo sveta po tom, ako zavraždili Jána a Martinu. Vďaka práci odvážnych novinárov a novinárok sa vyplavil hnis z mokvajúcej rany, ktorá v slovenskej spoločnosti ostala po ohavnej vražde. Vyplavenie hnisu je odporné, no zároveň môže byť prvým krokom k liečbe. To sa však nestane, ak na odkaz Kočnerovej knižnice a na to, čo nám ukázala o krajine, v ktorej žijeme, zabudneme. Jánovi a Martine to dlhujeme. Máme povinnosť neodvracať zrak a nezabudnúť.

Preto vznikla táto kniha.

Premiérov Sekretariát

„Ukážte mi nejaký môj telefonát!“ rozhorčoval sa Robert Fico v novembri 2020 v diskusnej relácii TV JOJ nad tým, že by ho mal niekto spájať s Norbertom Bödörom. Jeho nadštandardné prepojenia na bývalého reprezentanta v zápasení a nitrianskeho oligarchu boli v tom čase horúcou témou a bývalý premiér sa ich snažil zo všetkých síl popierať. Norbert Bödör sedel vo vyšetrovacej väzbe kvôli podozreniam z prania špinavých peňazí. Podľa vyšetrovateľov pochádzali z úplatkov pri rozdeľovaní poľnohospodárskych dotácií². Fico pred pár mesiacmi prvýkrát po štrnástich rokoch prehral voľby a kontakty s Bödörom boli preňho v tom čase toxické.

Kým sa expremiér v televíznom štúdiu rozčuľoval, čakal som v budove televízie. Cez turnikety ma esbéeska nepustila, no vo vchode ma tolerovali. Aj preto, že bol so mnou aj jojkársky reportér a kameraman. Robertovi Ficovi som cez hovorcu strany Smer-SD Jána Mažgúta posielal otázky, no nedostal som uspokojivé odpovede. Tak vtedy, ako aj dnes sa mnohí politici a hovorcovia snažia kritické otázky médií vybaviť tým, že im odpíšu niečo celkom iné, čo s témou nesúvisí, prípadne neodpíšu vôbec. A tak som stál pri dverách s vedomím, že skôr či neskôr práve cez ne bude musieť Robert Fico z televízie odísť.

Bol som nervózny. Bola to moja prvá reportérska prepadovka tohto typu. Novinárom som sa stal iba pred rokom – z hnevu a zo vzdoru po vražde Jána Kuciaka a Martiny Kušnírovej som úplne zmenil povolanie. Čakal som, že hoci už mám nejaké tie roky pracovných skúseností, noví kolegovia sa ku mne aj tak budú správať ako k elévovi a potrvá pár rokov, kým ma vôbec pustia k investigatíve.

Na prekvapenie som od apríla 2020 pracoval v Investigatívnom centre Jána Kuciaka (ICJK), čo dodnes pripisujem skôr zhode okolností a šťastiu než svojim schopnostiam. A teraz som stál s mobilom v ruke a čakal na Roberta Fica, dlhé roky najmocnejšieho človeka na Slovensku, aby som mu zastal cestu a položil mu nepríjemné otázky, na ktoré cez hovorcu neodpovedal. Po chvíli sa otvorili dvere výťahu, k turniketom pristúpil hovorca Mažgút a za ním Fico s plastovým chráničom na ústach, ktorý nosil namiesto povinného rúška či respirátora.

„Dobrý deň, pán Fico, mohol by som sa vás spýtať?“ začal som trocha slabým hlasom a nesmelo.

Marec 2015: Robert Fico a Mária Trošková Foto: Denník N/Tomáš Benedikovič

„Už ste dostali odpovede v televízii, majte sa pekne,“ odbil ma rázne skúsený politik. Expertne – rýchlym krokom a sebavedomo – ma obišiel. Zasekol sa však vo dverách, ktoré musel otvoriť strážnik, a ja som tak získal čas, aby som dokončil to, pre čo som prišiel.

„Mali ste nejaké telefonické kontakty s Norbertom Bödörom?“ stihol som sa opýtať, než sa dvere otvorili a Fico začal predo mnou aj pred kamerou unikať k pristavenému autu.

„Cez pani Troškovú?“ stihol som za ním zakričať cez dvere a nasledoval som ho.

„Prosím vás, pán Bödör vypovedal pred vyšetrovateľom, že volal na telefónne číslo, ktoré patrilo pani Troškovej. Dávala vám pani Trošková pána Bödöra k telefónu? Telefonovali ste cez telefón Márie Troškovej s pánom Norbertom Bödörom?“ stihol som položiť ďalšie dve otázky, než bývalý premiér zabuchol dvere auta a odfrčal preč³.

Keď som v ten večer znova volal s Jánom Mažgútom, zúril, musel sa ovládať, aby nekričal. Mňa iba zaujímalo, či odpovede dostaneme aspoň e-mailom. Ako bolo z našich otázok zrejmé, mali sme v rukách dôkazy, že oligarcha Bödör volával na telefón Ficovej asistentke. O bývalej modelke a finalistke Miss Universe Slovensko 2007 sa šuškalo, že mala s predsedom vlády aj iný, ako len profesionálny vzťah. Otázky na Troškovú Fica rozčuľovali, no mojou novinárskou povinnosťou bolo klásť ich.

Fico a jeho hovorca neprekvapili, odpovede nikdy neprišli. Na tom však nezáležalo, povinnosť sme si splnili, Robert Fico dostal možnosť vyjadriť sa k našim dôležitým zisteniam a ďalší príbeh z Kočnerovej knižnice mohol uzrieť svetlo sveta.

Nebol to prvý, posledný a určite ani ten najdôležitejší príbeh, ktorý novinári vďaka Knižnici odhalili. No pre mňa to bol jeden z najzaujímavejších zážitkov a rád si dodnes namýšľam, že sme svojou trochou donútili Roberta Fica, aby neskôr Bödöra aj ďalších otvorene priznal. V novembri 2020 svoj vzťah s ním bližšie rozoberať nechcel a dookola tvrdil, že ho pozná iba tak, ako iných dôležitých podnikateľov.

„Ako predseda vlády som navštevoval všetky najvýznamnejšie podniky, kde bola táto najväčšia esbéeska. Ja nevidím žiaden dôvod, čo sa ja mám vám čo spovedať, či ja niekoho poznám alebo nie,“ odpovedal v relácii Na hrane 12. novembra 2020, kým som ho čakal pri dverách televízie⁴. O rok neskôr, v decembri 2021, už Fico šíril video o tom, že Norberta Bödöra vo väzobnej cele psychicky týrajú⁵ a v januári 2022 ho dokonca označil za politického väzňa⁶. Reagoval tak na sťažnosť prokurátorov proti prepusteniu Bödöra z väzby.

Bödör naspäť do väzby nešiel a od januára 2022 je na slobode. V mnohých kauzách je dodnes obvinený alebo obžalovaný. V roku 2023 ho český bulvárny Blesk odfotil na svadbe advokáta Mareka Paru, ktorý obhajuje aj Mariana Kočnera. Na svadobnej hostine bol aj Robert Fico s novou priateľkou Katarínou Szalayovou⁷.

Našou úlohou bolo a je odhaľovať pravdu bez ohľadu na dôsledky. V prípade kontaktov Bödöra s Ficovým sekretariátom nám pomohli policajti. Nitrianskeho oligarchu vypočúvali v prípade vraždy Jána Kuciaka a jeho snúbenice Martiny Kušnírovej, kvôli ktorému Fico v roku 2018 odstúpil z premiérskeho postu a v roku 2020 jeho strana Smer prehrala voľby.

Bödöra vypočúvali kvôli podozreniam, že mal prsty v sledovaní novinárov, ktoré vražde predchádzalo. No v zápisniciach z jeho výsluchov, ktoré sme našli v Kočnerovej knižnici, nás zaujalo aj niečo iné. Vyšetrovatelia si všimli, že opakovane, a to aj v čudných večerných a nočných hodinách, volával na isté telefónne číslo.

Otázka vyšetrovateľa: Kontaktovali ste v minulosti telefónne číslo 09XX XXX XXX, ak áno, z akého dôvodu a koho ste kontaktovali na tomto čísle?

Odpoveď: Kontaktoval som a volal som na premiérov sekretariát, neviem, kto to číslo používa.

Poznámka vyšetrovateľa: Svedok nahliadol do mobilu, zadal dotazované číslo a uviedol, že to je na sekretariát premiéra.

Aj vyšetrovateľom prišli tieto telefonáty čudné. V decembri 2017 Bödör s premiérovým sekretariátom volal o 20:13, v januári 2018 dokonca o 22:15. Zvyšok slovenskej populácie má väčšinou problém dovolať sa na akýkoľvek úrad už po tretej poobede, no Norbert Bödör mal zjavne lepšie číslo. Ako sa nám podarilo zistiť, išlo o číslo Márie Troškovej. Opomínajúc otázku, čo robila hlavná štátna radkyňa z Úradu vlády SR s premiérom o štvrť na jedenásť večer, sme sa od tohto zistenia zamerali na otázku, o čom sa Robert Fico cez Troškovej mobil s mužom podozrivým zo závažnej trestnej činnosti rozprával.

Na obsah komunikácie si však Bödör pred policajtmi nespomenul a Fico pred našimi otázkami ušiel. Bolo však zaujímavé pozrieť sa na to, čo v dňoch a časoch Bödörových telefonátov Ficovi riešil Marian Kočner – mediálna pseudocelebrita s veľkým vplyvom a kontaktmi v politike, na súdoch, prokuratúre, polícii, obžalovaný z objednávky vraždy investigatívneho novinára Jána Kuciaka. Otvorili sme si v Kočnerovej knižnici jeho komunikáciu v Threeme a hľadali sme. Celý obsah šifrovaných četovacích aplikácií mali vďaka technikom z Europolu k dispozícii slovenskí policajti, a vďaka anonymnému zdroju, ktorého identitu spoľahlivo dodnes nepoznám, sme ich mali k dispozícii aj my novinári. Kočner si správy síce zmazal, ale technici ich aj tak obnovili. Jediné, čo sa im obnoviť nepodarilo, sú obrázky a niektoré súbory, ktoré si cez Threemu Kočner s ľuďmi posielal. Texty však máme dodnes k dispozícii všetky. Našli sme medzi nimi aj správy z rovnakých dní, ako Bödör volal na Ficov sekretariát. Napríklad 1. decembra 2017 sa Kočner Bödörovi sťažoval na postup šéfa Špeciálnej prokuratúry Dušana Kováčika, ktorý je dnes už právoplatne odsúdený za korupciu a marenie vyšetrovaní.

Aplikácia Threema, 1. 12. 2017:

Kočner: Tomu Dušanovi úplne preplo. Včera vymenoval Bíra za svojho zástupcu a Žilinku za riaditeľa ekonomického odd.

Kočner: Úplne zle.

Kočnerovi sa zjavne nepáčil výber Alexandra Bíróa za zástupcu šéfa špeciálnych prokurátorov a Maroša Žilinku za riaditeľa odboru ekonomickej kriminality na špeciálnej prokuratúre. Biró a Žilinka sa nových postov ujali presne o mesiac neskôr, 1. januára 2018. Bíró po zadržaní Kováčika v októbri 2020 nakrátko špeciálnu prokuratúru aj riadil, kým parlament nezvolil za nového šéfa špeciálnych prokurátorov Daniela Lipšica. Zo Žilinku sa stal generálny prokurátor. Kočnera dodnes súdia aj za to, že si práve približne v období Bödörových telefonátov s Ficovým sekretariátom mal objednať vraždu troch prokurátorov: Lipšica, Žilinku a Petra Šufliarskeho. Niektoré Žilinkove kroky v kresle generálneho prokurátora paradoxne dnes vyvolávajú kontroverzie, keďže svojimi rozhodnutiami zastavil stíhanie viacerých osôb blízkych bývalým vládam Smeru.

O čom si Bödör a premiérov sekretariát telefonovali, nevieme. S nadsádzkou by som mohol povedať, že sa možno rozprávali o počasí. Veľmi zaujímavá je však aj osoba, ktorá robila telefonickú spojku. Mária Trošková vzbudzovala záujem verejnosti, odkedy sa začala objavovať po boku najmocnejšieho muža v krajine. Ešte známejšou sa Trošková stala po vražde Jána Kuciaka. Ten sa jej venoval vo svojom poslednom článku o talianskej mafii ‘Ndranghete a jej chápadlách na Slovensku, ktoré siahajú až do najvyšších poschodí politiky. Až vtedy sa prevalilo, že Trošková už v apríli 2017 sprevádzala Fica na stretnutí s nemeckou kancelárkou Angelou Merkelovou⁸.

Ako brat a SeStra

Kočnerova Threema zásobovala slovenské médiá škandalóznymi zisteniami od roku 2019. Šikovnejší novinári a novinárky sa k nej dostali, každý svojimi cestami, a kauzy sa objavovali tak rýchlo, ako rýchlo dokázali čítať tabuľku s Kočnerovými správami. My ostatní sme im mohli iba ticho závidieť. Situáciu radikálne zmenilo spustenie Kočnerovej knižnice. Každý akreditovaný novinár a novinárka mali zrazu prístup, okrem iného, aj k vytúženému súboru K.xlsx.

Čo však bolo ešte zaujímavejšie, okrem Threemy sme získali podobné záznamy aj z iných aplikácií, ako Viber či WhatsApp. A to nielen tých Kočnerových. Podobných súborov bolo viacero. Napríklad aj z telefónov Antonína Vadalu. Talian, ktorý podnikal na východnom Slovensku v agrobiznise, bol verejnosti prakticky neznámy, až kým najatí vrahovia nezastrelili Jána Kuciaka a Martinu Kušnírovú. Jánov posledný, nedokončený článok sa venoval práve jeho prepojeniam na taliansku mafiu ‘Ndragheta a jej chápadlám, ktoré siahali až za dvere Úradu vlády Slovenskej republiky. Talianska stopa bola v roku 2018, tesne po vražde, jednou z horúcich teórií o tom, kto Jána a Martinu zavraždil. Ako ukázalo vyšetrovanie, talianska stopa neviedla k Jánovým vrahom, pre nás však bola mimoriadne zaujímavá.

Ako zistil už Ján Kuciak, Mária Trošková so svojím milencom Antoninom Vadalom v roku 2011 zakladala firmu GIA Management. Tú neskôr získal Vadalov bratranec Pietro Catroppa. Inú Catroppovu firmu Prodest v roku 2017 preverovala SIS⁹. Dôvod dodnes nie je jasný. V Prodeste pritom v minulosti figuroval aj Viliam Jasaň, politik zo Smeru. Vo februári 2014 sa Trošková stala Jasaňovou poslaneckou asistentkou. Ten neskôr hovoril, že mu vraj Troškovú odporučil kamarát, ktorého nechcel menovať. Potvrdil však, že sa poznal s Vadalom. O jeho kriminálnom pozadí údajne nevedel:

„Vôbec som ani netušil, že ide o nejakého mafiána, ako sa dnes píše. Veď keby som to vedel, asi sa s ním nestretnem na verejnom mieste na káve,“ povedal v rozhovore pre Plus jeden deň¹⁰. O pár dní vyšiel rozhovor, v ktorom Vadala priznal, že poslancovi Smeru Jasaňovi Troškovú odporučil¹¹.

Po vražde Jána a Martiny a po tom, čo väčšina slovenských médií zverejnila posledný nedokončený Jánov článok, sa Trošková a Jasaň stali symbolmi prehnitosti systému, proti ktorému sa zdvihli masívne protesty na námestiach slovenských miest. Iba dva dni po objavení tiel Jána a Martiny vo Veľkej Mači oznámili, že na Úrade vlády končia. Reálne však skončili až päť dní po odchode samotného Roberta Fica. Pod tlakom neutíchajúcich protestov podal demisiu 15. marca 2018¹². Fico ešte v apríli 2019 vyzýval médiá, aby sa jeho bývalej asistentke Márii Troškovej ospravedlnili.

V apríli 2020 som sedel na jednej z porád Kočnerovej knižnice v zasadačke na bratislavských Starých gruntoch, cez telemost sa z Prahy pripojila aj Pavla Holcová, šéfka Českého centra pre investigatívnu žurnalistiku. Bolo to jedno z prvých stretnutí, kde som bol už ako reportér ICJK. Pavla nás upozornila, že v dátach sa našli aj dovtedy nepreskúmané excely s komunikáciou z Vadalovho telefónu. Správy, ktoré sme si následne spolu čítali, maľovali obraz omnoho bližších vzťahov ľudí z okolia premiéra Fica s Kalábrijčanom Vadalom, ako priznávali Trošková a Jasaň¹³. Vadala už v tom čase sedel v talianskom väzení za pašovanie kokaínu z Južnej Ameriky (v roku 2022 pre procesnú chybu rozsudky nad ním zrušili a Vadalu prepustili, prípad sa v Taliansku stále ťahá¹⁴).Vadalova Threema z roku 2014, ktorú sme našli v dátach Knižnice, je plná hádok medzi ním a jeho exmilenkou Troškovou. Ich vzťah stroskotal, keď sa slovenská modelka dozvedela, že Vadala je v Taliansku ženatý. V októbri 2014 mu chrstla do tváre, že je vraj bez peňazí a zatajuje sa pred Jasaňom, ktorému dlží peniaze.

Aplikácia Threema, 14. 10. 2014

Vadala: Komu dlhujem peniaze

Trošková: Vilovi, mne nevies dat aby som ti vratila do firmy, telefon ti vypli a pod.

Vadala: Telefon ide a vilo mi požičal ked sa vratim dam mam

Mária Trošková sa na exmilenca hnevala, pretože si vzal za ženu Elisabettu Rodu, dcéru ďalšieho Kalábrijčana podozrivého z napojenia na ‘Ndranghetu, ktorý na Slovensku pôsobí už od roku 1993. Vadala chcel napriek tomu vo vzťahu so svojou slovenskou frajerkou pokračovať, Trošková však nie. Namiesto toho od Vadalu chcela, aby jej posielal peniaze, čo podľa správ z Threemy niekoľkokrát skutočne aj urobil. Peniaze ukladal aj na Troškovej účet, ktorý však označoval za ich spoločný, ako keby boli manželia. Dokonca sám používal platobné alebo kreditné karty k tomuto účtu. Aj za to sa Trošková na Vadalu hnevala a chcela, aby s tým prestal. Písala mu, že už viac nechce byť jeho „bielym koňom“ a že ju kvôli tomu monitoruje SIS:

Aplikácia Threema, 2. 10. 2014, vybrané Správy

Trošková: Do p*ce, ty nemas svoju kartu??!!! Hned zajtra zrusim ucet!! Nepotrebujem, aby si cez moje meno pouzival kartu a peniaze!!! Koli tebe som nedostala pracu!!! Lebo vyslo ze cez mna prepieras peniaze!!!

Trošková: Koli tebe som nedostala dobru pracu, lebo ma maju v databaze ako tvojho bieleho kona!!!! To by si urobil zene ktoru milujes???!!! Mozes sa hambit!!!! Pouzivaj svoje karty, mas ich dost!! ...

Trošková: Siska ma eviduje ako tvojho bieleho kona ty ch*j a mam to od najvyssieho cloveka!!! Sa spametaj!!! Nic uz od teba nechcem!! Mohla som mat skvelu pracu a klud od idiotov!! Koli tebe mi vsetko padlo a som bez penazi!! Daj mi pokoj!!!

Vadala: Vies dobre ze ja som ok a ked siska ti povie take veci ti klamu lebo aj ja mam kontakti a nikdy mi povedali take chu*oviny !!

Vadala: A prečo kvoly mna ti padlo ? Lebo si bola frajerka? Ze som ti dal prácu ? Peniaze? Vilko ? Co? Daj si hlavu do poratku ja som smerak nie som opozície a nie vidím prečo mi majú robit intríg

Napriek hádkam však Trošková od Kalábrijčana naďalej prijímala peniaze a radila sa s ním. Pri čítaní Vadalovej Threemy nás zarazilo, keď sme narazili na meno kráľa Tokaja Štefana Duča. Ten mal už v tom čase problémy so zákonom, Európsky úrad pre boj proti podvodom – OLAF – mu stúpal na päty pre dotácie z eurofondov, ktoré mu slovenská Pôdohospodárska platobná agentúra (PPA) pridelila v roku 2008. Dnes už za spreneveru týchto peňazí – nákup prác a vinárskych technológií predražil o 2,8 milióna eur – Duč sedí vo väzení. Najskôr za to v roku 2019 dostal 10 rokov, v roku 2022 mu k tomu pribudol rok navyše za nezaplatenie pokuty z prvého rozsudku¹⁵. Kočnerova knižnica vo Vadalových správach odhalila aj náznaky, ako sa celú vec mohol Duč snažiť v roku 2014 zamiesť.

„Duč na mňa tlačí, chce sa stretnúť s Vilom. Čo mám robiť?“ pýtala sa Trošková Vadalu v septembri 2014. Nie je však jasné, či Dučovi vyhoveli ani či išlo o spomínanú kauzu, alebo nejakú inú – v roku 2014 daniari Dučovi dorubili DPH vo viacerých firmách, snažil sa lobovať priamo v NR SR a podarilo sa mu stretnúť aj s ministrom financií Petrom Kažimírom. Či sa mu vďaka Vadalovi a Troškovej podarilo stretnúť aj s Viliamom Jasaňom, sa nám dodnes nepodarilo overiť. Tak ako pri každej kauze, aj vtedy sme sa snažili osloviť všetky osoby, o ktorých sme písali. No Vadala bol v talianskom väzení, Trošková nereagovala a v Smere už v tom čase volili taktiku, ktorá im funguje dodnes: otázky novinárov ignorujú.

Samotný Duč sa od Antonina Vadalu, ktorého slovenské agropodnikanie bolo v rovnakom okrese, v minulosti dištancoval:

„S týmito ľuďmi nemám žiadne vzťahy, pána Vadalu poznám iba z videnia z okresu, tak ako ostatní obyvatelia daného regiónu,“ tvrdil Duč¹⁶.

Napriek tomu, že v roku 2014 písala Trošková Vadalovi hysterické správy o tom, že ju kvôli nemu eviduje SIS a že kvôli nemu nedostala „dobrú prácu“, 1. marca 2015 sa jej zadarilo. Z Jasaňovej asistentky postúpila do Kancelárie predsedu vlády na Úrade vlády SR. Bola blízko Roberta Fica, ktorý ju so sebou brával aj na dôležité medzinárodné stretnutia. Približne o rok neskôr sa na Úrade vlády zamestnal aj Viliam Jasaň, stal sa z neho tajomník Bezpečnostnej rady SR – stáleho poradného orgánu vlády, ktorý v čase vojny môže prebrať jej funkciu a v čase mieru vyhodnocuje bezpečnostnú situáciu a pripravuje návrhy opatrení na zaistenie bezpečnosti republiky. Pre partičku okolo talianskeho podnikateľa s väzbami na ‘Ndranghetu to boli zjavne dobré časy. Konverzácie medzi Máriou Troškovou a Antoninom Vadalom z tohto obdobia sú menej konfliktné, ich osobný vzťah sa viditeľne zlepšil a Vadala sa už nesnažil Troškovú presviedčať, aby sa opäť stala jeho milenkou. Namiesto toho jej písal, že s ňou chce mať naďalej blízky priateľský vzťah ako „brat so sestrou“. Napriek občasným hádkam udržiavali pravidelný kontakt. Vadala sa to snažil využiť, aby cez Troškovú ovplyvnil personálne nominácie v štátnych úradoch. V marci 2017 jej cez Threemu napísal, že mu odpočúvajú mobil. Preto chcel citlivé veci riešiť cez šifrovanú aplikáciu. Následne ju poprosil, aby zariadila, nech sa riaditeľom colníkov v Michalovciach stane Pekarik. Vadala ho potreboval, aby na Slovensko dostal svoje kamióny. Troškovej tvrdil, že bez tejto pomoci skrachuje.

Aplikácia Threema, 15. a 16. 3. 2017

Vadala: Papera prosím tá zistuj a rob niečo žeby dali za riaditeľa na colníci do Michalovce ten pekarik lebo skrachujeme keď dajú iný ch*j

Trošková: Do p*ce, si myslis, ze ja som retardovana???!!! Staci mi to raz napisat.

Vadala: Prepáč nechcel som tá pochybnit len že sme dali z Bruno veľké peniaze na kauciu do Turecka a prídeme o tím keby neurobíme prácu a bez toho človeka nie vieme lebo nestiahne nakladať kamiónu na čas pracovne dobe a koniec som nervózni lebo všetko stoj a jediná ty môžeš trocha pomoc prepáč

Trošková: Pytala som sa a minister povedal, ze on take veci neriesi. Takze sa musim opytat na vychode alebo priamo na vedeni colnice.

Riaditeľom Colného úradu v Michalovciach sa však Pekarik nestal. Ako nám odpísali z finančnej správy, „riaditeľom Colného úradu Michalovce je od 2017 Viktor Mihalčík“. Trošková Vadalovi písala, že sa snažila Pekarikovi miesto zabezpečiť aj u ministra, hoci neúspešne. Finančná správa spadá pod ministerstvo financií, ktorému vtedy šéfoval Peter Kažimír, dnes guvernér NBS. Pre korektnosť musím uznať, že na rozdiel od iných aktívnych či bývalých členov Smeru Kažimír v roku 2020 aspoň odpovedal na naše otázky. To, že by ho Mária Trošková vôbec oslovila s požiadavkou, aby do Michaloviec vymenoval nejakého Pekarika, však poprel: „Nie som si vedomý žiadnej komunikácie medzi mnou a Máriou Troškovou na uvedenú tému a nemal som ani dôvod sa takou vecou zaoberať.“

Koniec ukážky